text: CCOO qualifica el pla social de JxSí d'"insuficient" i "indefinit" | Catalunya | EL PAÍS Catalunya
  CCOO qualifica el pla social de JxSí d'"insuficient" i "indefinit"
  Gallego assegura que el projecte és més polític que social i que 270 milions no seran prou per abordar l'"emergència social"
  Barcelona 23 DES 2015 - 14:13	CET
  Joan Carles Gallego, líder de CCOO.
  El pla social de xoc dissenyat per Junts pel Sí per aconseguir el suport de la CUP a la investidura d'Artur Mas com a president de la Generalitat no convenç CCOO, el líder de la qual, Joan Carles Gallego, ha criticat aquest dimecres que la proposta presenta "elements d'indefinició" i "insuficiències pressupostàries". El secretari general del sindicat ha assegurat que la partida de 270 milions d'euros que la formació d'Artur Mas proposa dedicar al projecte no serà prou per abordar l'"evident" situació d'"emergència social" en la qual es troba Catalunya.
  Gallego ha insistit en una trobada amb mitjans que un veritable pla social de xoc ha d'incloure els agents socials, entre els quals els sindicats. "A nosaltres, ningú ens ha consultat", ha afirmat per recordar que la proposta és més de caràcter polític, ja que té com a objectiu "veure com es reparteixen les cadires" d'un Executiu que ja fa tres mesos que està en funcions.
  Aquesta situació provisional de l'Executiu català no afecta de moment l'activitat econòmica, segons el secretari general de CCOO. Però, si es perllongués, "sí que podria ser perillosa", ha alertat. Gallego ha animat a perdre la por d'una nova convocatòria d'eleccions en cas de no arribar a un acord, tant a escala autonòmica com estatal, ja que "és un recurs democràtic que no ha d'espantar" i la gent "no pot esperar que es posin d'acord perquè necessita respostes concretes als seus problemes".
  Un Congrés contrari a la reforma laboral
  El líder de CCOO ha celebrat que el Congrés sorgit dels comicis de diumenge passat estigui format majoritàriament per diputats de partits que es van mostrar a favor de derogar la reforma laboral del 2012, motiu pel qual espera que la Cambra abordi aquest tema i que fins i tot es creï un nou Estatut dels Treballadors. "El pitjor per a Espanya seria mantenir les polítiques dels últims tres anys de retallades de drets i llibertats", ha resolt.